
Vit at du kan velge

«Det er bedre å gjøre litt enn å mene mye.»

ROY JACOBSEN, FRIVILLIG I FRITT UKRAINA

Torsdag 18. juni 2026, litt etter morgenrushet, rullet en kolonne med norske pickuper og varebiler sørover fra Oslo, mot svenskegrensen. Noen timer tidligere hadde vi stått med hver vår pappkopp kaffe i et hemmelig lager et sted på Østlandet og fylt bilene: vinterdekk, droner, elektronikk, medisinsk utstyr. Lasten skulle fraktes gjennom Sverige og Polen og over grensen til Ukraina.

Der fremme, i byene Lviv og Kyiv, men også Dnipro og Zaporizjzja, lenger øst i landet, ventet avdelinger i den ukrainske hæren på utstyret, og ikke minst på bilene, som akkurat nå ble kjørt av en tennisglad investor fra Oslo, en biloppretter fra Førde, en barnevernsansatt fra Bergen, en tidligere statsråd og en forfatter fra Tromøya. Og i en av disse bilene satt også jeg, en stortingsrepresentant fra Bergen, i passasjersetet ved siden av en slags rallysjåfør fra Eiksmarka. Hun er hittil den eneste jeg kjenner som bruker begge beinene når hun kjører automatgir.

Det var her, på E6-en sørover, meldingene begynte å komme. Flere av kontaktene mine i Ukraina skrev at de endelig hadde klart å ramme Moskva, selve hjertet i det de kaller «Mordor». I løpet av natten hadde hundrevis av ukrainske langdistansedroner, såkalte deep strikes, siktet seg inn på mer enn et dusin russiske regioner, og blant annet truffet oljeraffineriet i Kapotnja, halvannen mil fra Kreml. Det var det største angrepet mot den russiske hovedstaden siden invasjonen begynte. Svart røyk sto over byen, flyplassene stengte, og hundrevis av fly ble innstilt. Putin hadde fått et slag der det kanskje svir mest: i oljen, i pengene, i selve følelsen av å være uangripelig.

Og allerede mens jeg leste, var det klart at svaret ville komme. I dagene som fulgte, ville det regne ballistiske missiler og Shahed-droner over ukrainske byer, kanskje akkurat de byene vi var på vei mot. Et sted langt borte satt sannsynligvis noen allerede og planla det. Vi sendte noen meldinger mellom oss i reisefølget, så alle skulle være oppdatert på hva som hadde skjedd, men vi holdt farten og kjørte videre mot grensen.

Dette var min attende reise til Ukraina siden 2022. Noen i kolonnen hadde hatt enda flere turer, mens andre reiste for første gang. De var alle sammen frivillige, og hadde tatt fri fra jobb og hverdag for å hjelpe de ulike ukrainske militæravdelingene vi var på vei for å treffe. For Fritt Ukraina var det tur nummer 131. Gjennom fire år hadde vi fraktet materiell til den ukrainske hæren, til forsvarskampen deres, det de med rette kaller sin uavhengighetskrig.

Jeg var spent, og det regner jeg med de andre var også, og ikke bare de som reiste for første gang. Er det én ting jeg har lært i løpet av disse årene, er det at du aldri reiser inn i det samme Ukraina to ganger.

Selvsagt er landet og menneskene til å kjenne igjen, men tilstanden og stemningen forandrer seg for hver gang. Det samme gjør måten de kjemper på. På kort tid har utviklingen gått fra den tradisjonelle skyttergravskrigen og nærkamper mellom infanterisoldater, som de fleste kjenner til via krigsfilmer, til den nå hypermoderne krigføringen som foregår ved hjelp av ubemannede våpen og droneteknologi; en krigføring du ikke finner i slikt omfang, og i et slikt tempo, noe annet sted på kloden.

*

To døgn etter at vi startet, kjørte vi inn i Ukraina gjennom en grenseovergang i Polen. Pass, vognkort, papirer, alt var i orden, alt gikk som det skulle, og stemningen i gruppen var god, selv om klokken nærmet seg halv ti og mørket falt på mens vi ventet på sistemann. Folk satt på panseret av bilene, spiste litt og så på det flate ukrainske landskapet foran oss. Jeg husker ikke lenger hva jeg følte første gang jeg så dette landskapet, men nå var det lettelse. Lettelse over at vi kom oss frem, over å være tilbake. Jeg burde spurt de andre, særlig de som reiste for første gang, hva de tenkte, men vi ble bare sittende og stirre ut i natten som ventet på oss.

«Nå skulle jeg ønske en av oss røykte», sa jeg.

Det er noe eget med fellesskapet som oppstår på en slik tur. Vi er ulike folk, i alder og bakgrunn, fra hver vår kant av landet, med hver vår historie. Vi stemmer helt sikkert på forskjellig parti og er nok uenige om mye hjemme i Norge. Men her er alt det sekundært. Det ene altoverskyggende faktumet, at Ukraina kjemper for sin rett til å eksistere, gjør resten lite og fjernt.

Det var snart sankthans, men natten kom tidligere her, lenger sør i Europa. Vi plottet inn målet på GPS-en, men avtalte å holde kort avstand mellom bilene, vel vitende om at GPS-en ofte blir jammet, og ganske snart rullet følget ut på den ukrainske landeveien. Allerede kvart på ti var det bekmørkt. Ingen gatelys, bare et og annet rødt blink fra en mast eller et industriområde, og langt der ute lyset fra en by. Vi kjørte nest bakerst i kolonnen, og jobben var enkel: å følge de røde lysene foran oss, baklyktene, helt inn til Lviv, der vi skulle sove på en hemmelig lokasjon og møte Fritt Ukrainas hardtarbeidende generalsekretær, Natalia Golis, som skulle være med oss videre inn i landet.

Bilen jeg kjørte, var en RAV4, og det er rart med det, men man blir fort glad i en bil. Man lærer lunene dens, hvordan den låter, hvordan den ter seg på veien. Og nå skulle den gis videre, til noen som trengte den langt mer enn oss, lenger øst, der kampene sto.

Jeg skjønner at det fra utsiden kan virke litt pussig, det hele. At det er noe både litt for stort og litt for smått over det vi holder på med. En håndfull nordmenn i donerte biler, på vei mot en krig som er for enorm til å fattes, med lasteplan og bagasjerom fullt av droner og datamaskiner. Angrepet mot Moskva gjorde reisen mer anspent enn vanlig, men hver gang jeg kjører inn i Ukraina, kjenner jeg på en blanding av forventning og usikkerhet, og en slags glede over å kunne gjøre noe. Og ja, folk må gjerne kalle det dumdristig, et piss i havet, eventyrlyst, en flukt fra noe hjemme. Jeg har sluttet å bli fornærmet.

For her er saken: Motivene mine, eller til dem som kjører foran og bak meg, spiller ingen rolle for soldaten som får dronen. Regnestykket er egentlig ganske enkelt. Du gir en soldat tilgang på noe han eller hun trenger for å overleve.  En drone som gir dem øyne i mørket, eller en bil som skal bygges om til et evakueringskjøretøy. Og det er med på å sikre at kommandosenteret står gjennom natten, og gjennom den neste. Resultatet er det eneste som teller, og resultatet er at noen som kjemper for alle europeere, alle nordmenn, kommer seg gjennom enda et døgn.

Han som dør ved fronten, dør ikke litt, men helt. Og han som overlever fordi han hadde tilgang på utstyret han trengte, overlever ikke litt. Mellom de to utfallene ligger det mye vi ikke rår over, selvsagt, men det kan også være at en pickup fra Førde og en pakke droner fra et lager på Østlandet utgjør en forskjell. Som forfatteren Roy Jacobsen, en av Fritt Ukrainas mange støttespillere og frivillige, formulerte det før han døde: «Det er bedre å gjøre litt enn å mene mye.»

Roy var æresmedlem i Fritt Ukraina, og var en naturlig del av dette usannsynlige fellesskapet vi har bygget disse siste fire årene: et fellesskap av mennesker som av ulike årsaker har bestemt seg for at avstand ikke er det samme som uskyld. Det å bare se på fra avstand er også et valg. Ulike folk, ulike beveggrunner, men samme retning: sørover og østover, i mørket, på vei mot mye som er ukjent, men også mot noe vi vet helt sikkert: Om vi svikter, og Ukraina taper denne krigen, mister vi ikke bare et vennefolk, som de sier på dansk, eller et demokrati på grensen mot Russland. Taper vi denne krigen, står også vår egen frihet i fare.

*

Det er kjernen i den erkjennelsen som har vokst frem gjennom disse årene. Og den første konturen av den var til stede helt fra begynnelsen. Natt til 24. februar 2022 satt jeg og fulgte pulsen av nyheter. De siste ukene hadde det bygget seg opp. Jeg hadde sett satellittbilder av russiske styrker langs grensen. Hørt eksperter som beroliget med at det bare var posisjonering og rasling med sablene. Statsledere som snakket om diplomati.

Tidlig om morgenen kom meldingene: Helikoptre innover mot Kyiv, fly med fallskjermsoldater, i tusenvis. Massive kamper på Hostomel-flyplassen. Videoer på Twitter viste den russiske luftbårne invasjonsflåten som strømmet innover ukrainsk territorium, som en mørk sverm.

Jeg husker én tanke sterkere enn noe annet: Nå endres alt. Jeg kan ikke beskrive følelsen på noen annen måte. Et av Europas viktigste øyeblikk, en verden som endret seg foran øynene våre. Og det er lett å se tilbake på det nå, og skrive mer høystemt om det, men allerede fra starten tenkte jeg at den russiske fullskalainvasjonen av Ukraina var et øyeblikk der vi alle tvinges til å ta et standpunkt. Dette kunne vi ikke bare sitte stille og observere.

Den morgenen kolliderte to ting: Den første var en enorm trang til å finne ut hva som skjedde, følge med, forstå, håndtere. Den andre var et instinkt som satt dypere; nå er det kamp, og det krever handling. Nå handler det om å gjøre en innsats. Hvordan i helvete stopper vi det som er på fremmarsj? Reaksjonen var kroppslig, og kjentes akutt. Vi må hjelpe til. Og vi må kjempe hardt tilbake.

*

Noen uker senere satt jeg på hyttetaket i påskesolen og leste Timothy Snyders bok On Tyranny, om tjue lærdommer fra det 20. århundret. Boken er kort, men traff meg hardt. «Practice corporeal politics», skriver Snyder. Han ber oss om å handle, være til stede. Være modige. Budskapet er banalt og genialt på en gang, fordi det minner om det enkleste av alt: Du kan ikke bare sitte og mene, du må faktisk gjøre noe.

Tanken begynte å rulle, og gjennom sommeren materialiserte den seg. Jeg gikk til broren min, Thomas, først. Nå høres det ut som om jeg stort sett befant meg på hyttetur, men vi satt altså igjen på en hytte, denne gangen på Vinnes, i Fusa utenfor Bergen. Det er en tradisjonell sommerhytte ved sjøen, og vi brukte kveldene på å diskutere hva vi kunne gjøre. I løpet av samtalene kom vi inn på en person som betyr mye for oss begge. Farfaren vår, som jeg er oppkalt etter, var motstandsmann under krigen. Som ung mann drev han etterretning for motstandsbevegelsen, og ble arrestert og satt i tysk fangenskap. Han var en som gjorde noe. Og som sto for noe. Da tyskerne avhørte ham, spurte de hvem som var det legitime statsoverhodet i Norge. Han svarte kong Haakon den syvende, vel innforstått med konsekvensen: konsentrasjonsleir i Tyskland. Vi kunne ikke lenger søke kloke råd, for farfar døde i 2017. Men det var likevel som om min bror og jeg kunne høre stemmen hans fra lenestolen, og med et alvorlig blikk bak lesebrillene:

Ja … Hva gjør dere nå? Hva gjør dere med det som skjer?

Når jeg leser om avhøret av farfar, er det vanskelig å ikke tenke på en kort video som gikk verden rundt i ukene etter fullskalainvasjonen. Den 24. februar 2022 kalte krysseren Moskva, flaggskipet i den russiske Svartehavsflåten, opp den vesle ukrainske garnisonen på Slangeøya, der noen titalls grensevakter og marinesoldater var stasjonert på en klippe i havet. Beskjeden var grei:

«Dette er et russisk krigsskip. Jeg foreslår at dere legger ned våpnene og overgir dere, for å unngå et blodig utfall og unødvendige ofre. Om ikke vil dere bli bombet.»

På opptaket hører man to av vaktene snakke lavt seg imellom.

«Skal jeg si at han kan dra til helvete?»

Den direkte oversettelsen er nok hakket mer fargerik, men det blir litt mye for en høflig bergenser.

Så tar grensevakten Roman Hrybov sambandet og gir det svaret som siden er blitt stående:

«Russisk krigsskip: Dra til helvete.»

Det var jo, i en helt annen tid og tone, farfars svar. Hans «kong Haakon den syvende», sagt vel vitende om hva det kostet, var den veloppdragne bergenserens fuck you.

Svaret til Moskva lot seg heller ikke misforstå. Begge svarene ble gitt av menn uten makt, mot en overmakt som krevde én eneste ting: at de skulle si noe annet enn sannheten, og begge betalte med fangenskap. Grensevaktene ble tatt til fange, og Hrybov kom hjem i en fangeutveksling en måned senere, til medalje og til et frimerke med bilde av en ukrainsk soldat som viser flaggskipet fingeren. Frimerket rakk så vidt ut i salg før krysseren Moskva ble senket av to ukrainske missiler, og feirende ukrainere sto i lange køer for å sikre seg det.

Farfar representerte noe av det fineste ved krigsgenerasjonen. Han var nøktern og måteholden. Reflektert og belest. Typen som reiste seg ved middagsbordet og holdt tankevekkende kåserier om alt mellom himmel og jord. Han bygget opp industrigiganten Rieber & Søn, som på det meste hadde fire tusen ansatte. Men han lærte oss ikke først og fremst om forretningsdrift. Heller overleverte han en holdning som sier at noen ganger må du gjøre vanskelige ting selv. Alt kan ikke overlates til andre. Du har selv ansvar for å ta et valg og handle ut fra det valget.

Der, på hytten, med broren min, falt det på plass. Vi visste hva vi måtte gjøre. Spørsmålet som hadde ulmet siden invasjonsnatten, fikk endelig et svar – vi må gjøre noe for å hjelpe det ukrainske folket. Og det vi kunne gjøre, var å samle inn penger og utstyr som hjalp dem i kampen mot russerne. Vi kunne rett og slett møte opp og melde oss på.

*

Denne boken finnes på grunn av alt som har skjedd siden. Den handler om møtene med mennesker som ble kastet ut av hverdagen og inn i skyttergraven. Om soldater og sivile, borgermestre og bestemødre, statsledere og russiske opposisjonelle. Om bilder og videoer av henrettelser, som ikke kan ties i hjel. Men den handler også om Norge, om oss, om hva denne krigen tvinger oss til å tenke gjennom, enten vi vil eller ikke.

Jeg har valgt å begynne med mine første, litt instinktive reaksjoner. For hele mitt engasjement for Ukraina er preget av det sikkert mange vil kalle naiv idealisme, men som jeg opplever som et dypt og selvvalgt fellesskap med det ukrainske folket. Og det er preget av en av og til overivrig lyst til å handle. Etter invasjonen merket jeg med en gang at jeg var mindre interessert i akademiske debatter eller politiske seminarer om gråsonene og tvetydighetene i den situasjonen Russlands invasjon stilte oss overfor. Jeg sier dette mest som en innrømmelse. Selvfølgelig finnes gråsonene, og de er bebodd av kloke folk. Men så er det noen ting som må skrives i svart og hvitt.

Grunnposisjonen min er ganske enkel: Russland bærer det fulle og hele ansvaret for denne krigen. Ingen andre kan holdes ansvarlig for de millioner av ukrainske liv som er rammet. Russland har skylden for drepte soldater på slagmarkene, og de har skylden for de sivile som er bombet i hjel i Mariupol eller henrettet i byer som Butsja. Virkeligheten er uomtvistelig.

Dette kan høres ut som selvfølgeligheter. Men selv i den norske offentligheten i 2026 møter du folk som smører dette inn i formuleringer om Natos utvidelse mot øst og Russlands sikkerhetsinteresser. Stadig flere peker på at dette strengt tatt ikke angår oss. Krigen mot Ukraina er en kamp om provinser og landområder i et land som tross alt ligger på trygg avstand fra Norge. Og da er det viktig å ha begynt med det helt enkle: Det var Russland som invaderte. Det var Russland som valgte krig. De kan stanse den når de vil.

Jeg tror det er riktig å innrømme helt fra start at min holdning til denne krigen på mange måter er nettopp idealistisk. Det betyr ikke at jeg er blind for den stormaktspolitikken og realismen andre kan gripe til for å diskutere krigen. Men jeg kjenner en dyp forpliktelse overfor det ukrainske folkets kamp, for friheten til å leve, og friheten til å velge.

Idealismen er samtidig kombinert med noe annet, en overbevisning om at vi allerede er i en slags krig. Det mener jeg ikke bare metaforisk, eller som et retorisk poeng, men helt reelt. Vesten er i en konfrontasjon med Russland som allerede har konsekvenser for sikkerheten vår, for økonomien vår, for måten vi må tenke om fremtiden på. Det var aldri vårt ønske. Vi håpet på noe annet. Men Russlands valg har brakt verden dit den er.

Erkjennelsen krever noe av oss, selvfølgelig. For vi trenger politisk lederskap, praktisk handling og det du kanskje kan kalle en mental beredskap. Den dyreste, farligste og minst tilgivelige feilen er naivitet. Nå har vi gått rundt og mumlet «aldri igjen» i over åtti år. Men de ordene betyr altså noe.

Men boken er ingen nederlagsfortelling. Mer enn noe annet har krigen mot Ukraina vist noe som kan virke paradoksalt: at det å forberede seg på det verste er en optimistisk handling. For det innebærer at du tror det nytter. Valgene dine teller, og du kan gjøre en forskjell.

En av de farligste misforståelsene om et samfunn er at det drives frem av naturkrefter. At det er et stort, upåvirkelig system, og at vi som borgere er passive tilskuere til historien. Det jeg har sett og erfart i årene med krigen mot Ukraina, viser det motsatte.

Derfor handler denne boken først og fremst om valg. Det viktigste er å forstå at du faktisk kan velge. Nesten alt som har skjedd, både i Ukraina og i måten Norge og Europa har forholdt seg til krigen på, er formet av hva enkeltmennesker har valgt å gjøre, eller ikke gjøre. Noen av valgene bør vi skamme oss over. Andre viser noe som er genuint oppmuntrende: at selv ganske beskjedne handlinger kan skape muligheter for andre.

Noen av disse valgene var store og er allerede historiske. Zelenskyj som ble i Kyiv, EU som innførte sanksjoner. En enkelt ukrainsk soldat som i timene etter invasjonen viste et mot som førte til at et russisk kamphelikopter styrtet rett i rullebanen på Hostomel-flyplassen ved Kyiv, slik at tusenvis av russiske invasjonssoldater ikke fikk lande.

Andre var små og nesten usynlige. Som for eksempel en norsk bestemor som donerer tusen kroner til Fritt Ukraina, og dermed gjør det mulig for soldater på slagmarken å beskytte seg mot dødelige droner.

Logikken er den samme: Noen tar det første, riktige steget, og plutselig blir motstand mulig for andre. Det merkelige, og som jeg stadig har blitt overrasket over, er at de som tar disse første stegene, ofte ikke tenker at det er det de gjør. De bare handler, i overensstemmelse med en følelse av rett og galt, og med et slags indre kompass, nærmest på refleks. Først da kommer de andre etter. Og først når vi er mange nok som velger fellesskap og motstand, har demokratiet og samfunnet en mulighet for å overleve. Skulle vi tenke at alt er utenfor vår kontroll, forsvinner jo den muligheten. Da blir vi passive, vi blir ofre, og kanskje er det synd på oss, men vi lammer først og fremst oss selv.

Ett valg skaper rom for andre valg; én modig handling gjør den neste mulig. Det lyder litt som en festtale, det kan jeg vedgå. Samtidig er det den mest nøkterne og konkrete observasjonen jeg kan formidle etter å ha opplevd denne krigen og menneskene som kjemper den, på nært hold i mer enn fire år. Og når jeg sier fire år, kjennes det nødvendig å understreke at krigen selvsagt har vart i tolv, fra 2014, da Russland annekterte Krym og startet krigen i Donbas. At så mange av oss, inkludert mange ukrainere, ikke regnet de første åtte årene som en virkelig krig, er en av årsakene til at fullskalainvasjonen i det hele tatt kom.

Den klareste innsikten fra disse årene med krig og motstand er derfor enkel, og kanskje mer relevant enn du tror: Valgene dine teller. Ikke bare for deg selv, men for alle rundt deg. Når verden banker på døren slik den gjorde i februar 2022, blir det tydelig hvem vi er, og hvem vi velger å være. Denne boken, og historiene den forteller, er et forsøk på å ruste deg til å ta det valget.


DEL 1

HVORFOR VI KJEMPER

De fleste nordmenn vil hjelpe Ukraina. Uenigheten begynner når vi spør hva det innebærer.


Aksepter at det er krig – og at kamp kan bringe fred

«Forhåpentlig kommer freden før eller siden. Men vi må også være forberedt på å kjempe, og fortsette å kjempe.»

SERHIJ KIRAL, VARAORDFØRER I LVIV

En giver ringte meg og gikk rett på sak: Han ville donere ti millioner kroner til Fritt Ukraina. Jeg klarte å holde meg profesjonell, så vidt, men det var en stor sum, og jeg la ikke skjul på hvor takknemlig jeg var. Men giveren hadde én betingelse, pengene kunne ikke gå til militært materiell eller krigsinnsats. Bare til varmeovner og varmepledd. Han hadde sett Dagsrevyens innslag om ukrainere som frøs i egne hjem, mens Russland bombet kraftverkene. Han ville gjerne bidra, men ikke til det som dreper.

Jeg forsto selvsagt denne giveren godt, på samme måte som jeg forstår alle som tenker slik.

Og før jeg feller noen dom, skal denne holdningen få sin beste advokat. Norge og norske organisasjoner har i andre konflikter reddet tusenvis av liv med feltsykehus og nødhjelp, uten å ta liv. Prinsippet om å lindre uten å drepe har gjort oss til en humanitær stormakt. Det er også sant at den som gir en varmeovn, gjør noe godt. Når det blir kaldt, bomber russerne strømnettet. I en krig hvor vinterkulden brukes som våpen, kan en ovn holde et menneske i live. Og jeg forstår frykten som ligger under her, at norske penger til våpen kan gjøre oss til part i krigen. Dette er ikke dumme innvendinger, og i mange konflikter ville de vunnet frem, også hos meg. Holdningen er anstendig. Men jeg mener altså den er feil når det gjelder denne krigen, og resten av dette kapitlet er mitt forsøk på å vise hvorfor.

Det giveren egentlig spurte om, var noe annet: Går det an å støtte et land i krig og samtidig late som om det ikke kriger? Jakker og ovner er greit, mens droner med varmesøkende kamera ikke er det. Slik jeg ser det, er vi da villige til å hjelpe når det kjennes greit for oss, men ser en annen vei med det som faktisk holder dem i live.

Donasjonen var fantastisk. Men vi tok ikke imot de pengene, det kunne vi ikke, på grunn av vedtektene våre. Vi støtter den militære motstanden. Andre organisasjoner er bedre på dyner, medisiner, ovner og pledd. Og det gjør meg helt ærlig litt fortvilt. For giveren mente vel, og de ti millionene ville gjort en forskjell for tusenvis av ukrainere, det vet vi av erfaring. Vi kunne skaffet luftvern over ukrainske kraftverk, slik at færre hadde trengt å fryse foran varmeovnen.

Støtte til en soldat blir fort litt vanskelig for oss. Og i en krig full av lidelse er det lett å finne tryggere mottakere. Så kan andre ta seg av soldatene. På et mer personlig plan tenker jeg likevel at premissene innebærer en liten livsløgn. Det er et hardt ord, og jeg bruker det overhodet ikke om giverens moral, men om selve regnestykket. Vi kan ikke ønske et utfall og samtidig nekte å gjøre det som trengs for å sikre det utfallet.

Et av målene med Fritt Ukraina var å utfordre denne isolert sett fine og dypt forankrede mentaliteten vi har i Norge. Vi har alltid donert til Røde Kors eller Kirkens Nødhjelp når flommen eller jordskjelvet rammer, eller tørken dreper der ute i verden. Kunne vi vekke et veldedighetsinstinkt for soldater, i alt fra bedrifter med berøringsangst til bestemødre?

Det startet trått. TV-aksjonen var utenkelig. Banker og forsikringsselskaper skygget banen. Spleis sperret oss konsekvent ute fra alle innsamlinger. De ville ikke bidra til stridende parter, lød den veldig trygge og veldig feige begrunnelsen. [1] Men noe skulle endre seg.

*

Jeg er oppvokst i et Norge der selvbildet er bygget rundt FN-diplomati, bistand og fredsmekling. Vi er folket som deler ut Nobels fredspris, og som i løpet av 1990-tallet ble en humanitær stormakt, ikke minst gjennom Oslo-prosessen. Selvbildet vårt er at vi løser konflikter, ikke at vi bidrar til krig.

Selvbildet stemmer åpenbart ikke helt. Vi har en stor og velfungerende våpenindustri. Norske soldater har også deltatt i en rekke internasjonale militære operasjoner, og rundt omkring i landet vårt sitter veteraner med erfaringer fra kriger og konflikter langt utenfor Norges grenser.

Etter angrepet på World Trade Center bidro Norge med styrker i Afghanistan, og ble der i tiårene som fulgte. Norske F-16-fly var med under bombingen av Libya i 2011. [2] Og spesialstyrkene våre opererer i deler av verden vi sjelden snakker om her hjemme.

Operasjonene er ulike på så mange måter, men de er alle begrunnet med både internasjonalt ansvar og solidaritet. Og frem til nylig har altså det aller meste skjedd på relativt trygg avstand. Krig har vært noe vi sender profesjonelle soldater til, langt fra den norske hverdagen.

Avstanden mellom krig og fred kjennes både trygg og stor. Rundt 2010 utløste en video av norske soldater i Afghanistan som ropte «Til Valhall!» før kamp, en omfattende nasjonal debatt om hva slags kultur som utvikler seg når soldater er ute i krig. [3] Utropene ble tolket som symboler på en aggressiv «krigerkultur» som sto i kontrast til Norges selvforståelse, og forsvarsministeren og forsvarssjefen gikk eksplisitt ut og kalte slike ytringer «uakseptable» og «sjokkerende».

Samtidig argumenterte blant andre veteraner med at reaksjonene fra forsvarsledelsen var for harde og ikke tok høyde for sammenhengen soldatene var i. Mer enn noe annet avslørte debatten en dypere konflikt mellom offentlighetens forestillinger om militær innsats og soldatenes egne erfaringer med krig.

Vi foretrekker altså en krigføring som lar oss beholde selvbildet som fredsnasjon. Norge er et land som kan sende spesialstyrker til Kabul og samtidig beholde troen på at vi er et fredselskende folk. Problemet med dette er noe vi sjelden snakker om.

Ukraina tvinger oss til å snakke om det. Vårt europeiske naboland kjemper en krig som også føres for oss nordmenn, ikke bare for ukrainerne selv. Og spørsmålet som stilles, er om vi er villige til å støtte et nabofolk som kjemper for sin egen overlevelse, med alt det dette innebærer av våpen og punkterte kropper, ikke om vi skal sende noen hundre soldater til en fredsstyrke.

Jeg ønsker også å leve i et fredselskende samfunn. Jeg vil heller leve i et naivt land enn i et militarisert et. Men freden vi lever i, ble betalt av mennesker som var villige til å slåss.

*

Ukrainerne fikk aldri den avstanden vi har kunnet koste på oss. For dem var det som om én virkelighet ble byttet ut med en annen. Og når virkeligheten skifter så brått, komprimeres valg som skulle vært modnet gjennom år, inn i ett eneste døgn. Noen av valgene blir selve redningen, mens andre blir fatale.

Om kvelden den 23. februar 2022 sto verdens største fly i hangaren sin på Hostomel-flyplassen utenfor Kyiv, den samme flyplassen hvor ukrainske styrker vant en ufattelig viktig seier i krigens første døgn. Flyet Antonov An-225 ble bygget i Kyiv på 1980-tallet, det eneste i sitt slag, med seks motorer og et vingespenn på nesten nitti meter. Flyet var så stort at flynerder reiste til flyplasser bare for å se det lande. Ukrainerne hadde døpt det Mrija, som betyr «drømmen».

«Drømmen» skulle vært evakuert dagene før invasjonen, men ordren kom aldri. I stedet kom russerne i helikoptrene sine, og da kampene om Hostomel brøt ut, sto flyet fremdeles i hangaren. Da røyken la seg, lå det delvis knust under det utbrente taket – halepartiet var intakt, men nesen smadret, som et dyr noen hadde kjørt en geværkolbe i ansiktet på. Serhij Bytsjkov, sjefen for det statlige selskapet som bygget Mrija og driftet flyplassen i Hostomel, står tiltalt for svikten. Den alvorligste tiltalen mot ham har en strafferamme på inntil 15 års fengsel. [4]

Gjennom det samme døgnet veltet russiske kolonner ut av Krym, og mellom dem og Kherson lå broene: overgangene ved Tsjonhar og Antonivka-broen over Dnipro. Soldater kan ikke rykke frem når broene de skal gå på sprenges i stykker. Men akkurat disse broene ble stående. Ukrainske soldater kjempet om Antonivka-broen i mer enn to døgn, og så fort den ble tapt, rullet de russiske kolonnene over. Bare en drøy uke senere falt Kherson, og hele regionen havnet under okkupasjon. Og med det kom torturkjellerne og deportasjonene vi har lært om senere. Alt nedstrøms for noen broer som aldri ble sprengt da det gjaldt som mest. [5]

Men midt i det samme kaoset, et annet sted i landet, tok noen en beslutning ingen fredstid ville tillatt: De åpnet demningen ved landsbyen Kozarovytsji og lot elven Irpin flomme ut over jordene rundt en annen landsby: Demydiv. Husene sto i vann i månedsvis. Men de russiske panserkolonnene på vei mot hovedstaden kjørte seg fast i gjørmen, og broene rundt Kyiv ble sprengt, én etter én. Landsbyen sank, men Kyiv holdt.

Slik ser krigskaoset ut, helt konkret. Hundrevis av store avgjørelser må tas samtidig, av mennesker som noen dager i forveien levde i sine vanlige hverdager.

Det er lett å dvele ved det som ikke ble gjort i timene før invasjonen, mens det enda var tid. Desto mer oppmuntrende er det derfor å fortelle om noe som skjedde morgenen etter. Min første kontakt i Ukraina var varaordføreren i Lviv, Serhij Kiral, og han er omtrent det minst krigerske mennesket jeg kan tenke meg. Språkutdannet, tidligere parlamentariker, en stillferdig reformpolitiker som kjører rundt i en nokså utslitt bil. Blikket hans er rolig bak de runde brillene. Og han snakker et presist engelsk med myk stemme. Dette er typen som forhandler og forklarer fremfor å heve stemmen. Han har, som han selv sier, ikke noe berserker-gen i seg. Men heller ikke han er i tvil om hva som kreves: «Vi må være forberedt på å kjempe, og fortsette å kjempe», sa han til meg allerede første gang vi møttes, en mørk natt i Lvivs gater, på vår aller første leveranse til Ukraina.

Morgenen den 24. februar 2022 stilte han seg derfor opp i en av køene som dannet seg i gatene i Lviv. Han var omgitt av folk, og køen sneglet seg fremover. Mange hundre meter med folk som ham: lærere, ingeniører, kontorfolk, pensjonister, kort sagt, vanlige folk. Alle sto der for å få utdelt våpen å forsvare seg med. Serhij var sikker på at kampene ville komme til Lviv, og planen hans var å beskytte en boligblokk i nabolaget. Han fortalte at han var redd da han sto der, men at det var noe merkelig beroligende ved at flere var redde. Det var en slags trøst i det. Og han fortalte om hva som skjedde med den frykten senere. At han, da han etter hvert aksepterte frykten og overvant den, flyttet noen grenser for hva han var villig til å gjøre. Etterpå, sa han, var han i stand til å gjøre ting han aldri hadde trodd han skulle våge. Denne dypt sivile og fredelige mannen skulle senere operere droner på fronten under den ukrainske motoffensiven i 2023, i uniform og feltstøvler donert fra oss venner i Norge.

Å akseptere at det er krig kan også se sånn ut: å stille deg opp i en kø og vente på å få utdelt et våpen sammen med naboer og andre fra byen som er like redde som du er. Den samme morgenen sto det tilsvarende køer utenfor blodbankene i Kyiv og rekrutteringskontorene over hele landet. Et helt folk, tusenvis av sivilister – mødre og fedre – aksepterte før frokost det Europas regjeringer skulle bruke måneder på.

*

I desember 2009 sto Barack Obama i Oslo rådhus og holdt en ganske annerledes nobeltale. [6] Bakgrunnen må også kunne sies å skille seg ut i nobelhistorien: Han hadde sendt tretti tusen amerikanske soldater til Afghanistan, og skulle nå motta fredsprisen. Paradokset var for rått til at han engang forsøkte å sminke det.

I stedet stilte han følgende spørsmål: Kan krig være rettferdig? Obama trakk linjen fra Augustin til Genève-konvensjonene. Den gamle læren om bellum justum, rettferdig krig, sier at krig kan forsvares moralsk. Men da må tre vilkår være oppfylt: Krigen må føres som siste utvei eller i selvforsvar, maktbruken må være proporsjonal, og sivile skal skånes så langt det er mulig.

Han siterte Martin Luther King, som sa at vold aldri bringer fred. Det ble også sagt fra en talerstol i Oslo, noen tiår tidligere. Men Obama la til det som var hans egen tales sentrale poeng: Som statsleder kan jeg ikke kun veiledes av disse eksemplene. Jeg har også et ansvar som en fredsaktivist ikke har. Og troen på at fred er ønskelig, er sjelden nok til å oppnå den, sa han. Fred krever både ansvar og ofre.

Han ba det europeiske publikummet huske noe de kanskje hadde fortrengt. Den liberale ordenen de alle sammen levde i, var også bygget på militært samarbeid. Og ja, det finnes ondskap i verden, og noen ganger må den møtes med makt.

Jeg har et fotografi hengende på kontoret mitt på Stortinget. Det viser unge menn som går i land på en strand i Normandie. Dagen er 6. juni 1944, bedre kjent som D-dagen. Ansiktene er knapt synlige under hjelmene. Vannet når dem helt til livet, og foran dem venter død og kamp. Likevel går de på. Og i dette øyeblikket står altså verdenshistorien og vipper. Lykkes disse mennene, får et helt kontinent generasjoner med frihet i gave. Mislykkes de, kan hele Vest-Europa være dømt til tyranni.

Det fascinerende er at vi har stått ved et lignende vippepunkt i vår egen levetid. Og utrolig nok falt det nesten på samme dag: de første dagene i juni 2023.

I løpet av sommeren 2023 så det virkelig ut som om Ukraina hadde sin store sjanse til å slå russerne tilbake. Gjennom både vinteren og våren hadde de ukrainske styrkene trent nye brigader med utstyr fra Vesten. [7] Leopard 2-stridsvogner fra Tyskland og pansrede kjøretøy fra USA. Men også ammunisjon og langtrekkende missiler, samt elektronisk krigføring. Planen var både ambisiøs og enkel på en gang. De skulle sette i gang en konsentrert offensiv sørover mot Melitopol i Zaporizjzja-regionen og kutte landbroen mellom Russland og Krym. Om de klarte det, ville den russiske okkupasjonssonen praktisk talt bli delt i to. De ville kutte forsyningslinjene til Krym og gjøre Russlands strategiske posisjon uholdbar. Dette kunne gi Ukraina kraft i påfølgende fredsforhandlinger.

Skulle de lykkes med operasjonen, trengte de pansrede kjøretøy og stridsvogner, samt luftvern og langtrekkende artilleri.

Aller helst burde de også ha kryssermissiler, og noe å slå tilbake med i luftrommet. De fikk noe. Men langt fra nok, og absolutt ikke i tide.

Vi var mange som ønsket ukrainsk suksess, men vi ga dem altså ikke utstyret de trengte for å lykkes. I stedet ba vi dem om å gå ut i krigen med én hånd bundet på ryggen.

Den ukrainske øverstkommanderende, general Valerij Zaluzjnyj, hadde startet argumentasjonen for en større motoffensiv allerede høsten 2022. Den gang var den russiske hæren i uorden, og moralen var lav blant soldatene. I tillegg var forsvarsverkene uferdige. Likevel mente de vestlige partnerne at Ukraina ikke hadde nok styrker til gjennomføringen, og de fryktet at et for stort ukrainsk gjennombrudd kunne provosere russisk opptrapping. Våpnene kom for sent. Løftene ble gitt i januar, men leveransene begynte ikke før i mars. Og selve offensiven ble utsatt til juni.

Og mellom januar og juni skjedde det som måtte skje: Russland bygde ut de mest omfattende forsvarsverkene i Europa siden andre verdenskrig. Hundrevis av kilometer med minefelt og pansergraver, skyttergravsystemer og artilleriposisjoner. Det ukrainerne møtte da de endelig rykket frem, var et landskap som var ypperlig designet for å ta livet av dem.

De første dagene ble brutale, og de mistet et stort antall kjøretøy og stridsvogner. Og de mistet mange av sine beste soldater. Dronebildene viste ukrainske kolonner som traff minefelt i åpent terreng. Stadig nye kjøretøy utløste miner. Noen soldater klarte å komme seg ut, men da måtte de krysse minefeltene til fots, gjennom åpne hveteåkrer, hele tiden uten dekning. Russisk artilleri sto bare og ventet på dem.

Det tok bare en uke før de måtte gi opp de store mekaniserte fremstøtene og gå over til infanterifremrykking, som tok mye lenger tid. I stedet for et gjennombrudd, ble offensiven en utmattelseskrig.

La meg ta ett eksempel for å vise hva riktig materiell kunne ha betydd. Det russiske kamphelikopteret Ka-52 Alligator var blant de mest effektive våpnene under offensiven. Helikopteret kunne ligge på tolv kilometers avstand og treffe ukrainske kolonner med stadig nye missiler. Så kunne de trygt trekke seg tilbake til fremskutte baser, lade opp og fly tilbake igjen. Jeg trenger ikke engang fortelle hvor vanskelig dette var å forsvare seg mot. Men det fantes en motgift. Problemet var at den lå på lager i USA. ATACMS-missiler med rekkevidde nok til å treffe de fremskutte helikopterbasene. Da amerikanerne til slutt fikk panikk og leverte dem, var det dessverre for sent til å redde offensiven. Men det var tidsnok til å bevise poenget: Bare i løpet av noen dager satte ukrainerne rundt tjuefem kamphelikoptre ut av spill. [8]

Da det hele var over, hadde Ukraina gjenerobret rundt seks hundre kvadratkilometer, kanskje noe mer, avhengig av hvem som teller. [9] Russland kontrollerte fortsatt rundt atten prosent av Ukraina, godt over hundre tusen kvadratkilometer medregnet Krym og områdene fra 2014.

*

Uansett hvor du kjører i Ukraina, ser du gravplasser med ferske graver. Flaggene står og vaier, blomster ligger ved gravene, og ved siden av sitter mødre, fedre, søsken, barn etter noen som har falt for landet sitt. På mange av gravsteinene er det nettopp en dag i disse skjebnesvangre sommermånedene som er inngravert som dødsdato. Ingen kan ta ukrainerne på innsatsen. Ingen kan ta dem på motet. Men spørsmålet vi må stille oss, er om vi gjorde nok da historien sto og vippet.

Når jeg tenker på den sommeren, er det noen spørsmål som ikke slipper taket. For hvordan kunne det europeiske fellesskapet av giverland opptre som det gjorde? Vi ville gi noe, men vi var ikke villige til å forstå hva som faktisk trengtes. Vi sendte det som fikk oss til å føle oss bra, og lukket øynene for det som holdt dem i live. Hvordan kunne vi være så feige?

Og så er det et annet spørsmål som har plaget meg helt siden den sommeren: Hva om våpnene hadde kommet i tide?

RUSI, det britiske instituttet for forsvars- og sikkerhetsstudier, har i sin analyse av offensiven kalt dette det sentrale læringspunktet: at vestlige politikeres treghet er ekstremt kostbart i krig. [10]

Hvis Ukraina hadde fått slått seg igjennom til Azovhavet, ville det ha endret krigens dynamikk fundamentalt. Krym ville vært isolert, og Russlands evne til å forsørge sine styrker i sør ville vært lammet. Da kunne forhandlinger, i beste fall, blitt uunngåelige for Putin, fordi virkeligheten på slagmarken tvang ham til bordet.

Krigen, som nå trekker inn i sitt femte år – med til sammen godt over en million døde og sårede, med ødelagte byer og foreldreløse barn, med unge menn som er ødelagt for resten av livet – kunne kanskje vært over. Vi ville i så fall ha spart tusenvis av liv. Ukrainske, først og fremst. Men også russiske. Ukrainerne insisterer, med god grunn, på at ansvaret for denne krigen er kollektivt, det bæres ikke av Putin alene. Og selv om det er et viktig skille her, mellom Ukrainas tap, som er påført utenfra, og det russiske regimet, som bruker sine egne unge menn som råstoff i en angrepskrig, så er de døde like døde. Gutten fra Burjatia som råtner i en skyttergrav utenfor Robotyne, er også et menneske og en sønn, og et forspilt liv. I mine øyne gjør det bare anklagen mot Putin tyngre. Han har ikke bare gjort sine unge landsmenn til drapsmenn, men også sendt dem i døden. Hadde gjennombruddet kommet, hadde presset vært hardt nok tidlig nok, kunne mye av dette vært spart. Ingen kan selvsagt bevise et slikt regnestykke. Kanskje hadde Putin tålt også dette, slik han har tålt tap ingen vestlig leder ville overlevd. Men muligheten fantes, og vi valgte bort å teste den.

Tanken er kanskje vanskelig for mange å svelge, for den innebærer at det var fraværet av nok krig som forlenget krigen, ikke kamphandlingene i seg selv. Det var mangelen på våpen som gjorde det nødvendig å fortsette. Krigens logikk er annerledes enn den vi kan tillate oss i fredstid.

På 1940-tallet marsjerte tilhengere av den amerikanske flyhelten, og fascisten, Charles Lindbergh gjennom gatene med plakater: «Ikke send våpen til Storbritannia og Frankrike. Det forlenger bare krigen. Det forlenger bare britenes lidelse.» [11] Har vi hørt den argumentasjonen før? Vi hører den i dag.

Det finnes et presist begrep for det som skjedde den sommeren i 2023: Det var en kollektiv svikt fra Vesten. Årsakene var isolert sett gode nok: frykt for eskalering, tvil om Ukraina kunne stå imot. Vi sa lenge aktivt nei til å sende F-16-fly. Vi sa aktivt nei til å sende missilene vi visste hadde gjort en forskjell. Og da vi til slutt sa ja, var det for sent.

*

Jeg vet at mange fremdeles vil insistere på at krig ikke kan være svaret, og at det må finnes en annen vei. Det er lett å stemme i, men det hjelper fint lite når hundretusenvis av soldater krysser grensen og marsjerer mot deg. Før man kan finne andre svar, må man som oftest kjempe. Fienden gir deg sjelden noen medbestemmelse.

Nordahl Griegs «Til ungdommen» brukes i dag gjerne som et pasifistisk manifest. Men dikteren selv var alt annet enn pasifist. Mot tyranniet var krig svaret, og i «Flygesoldatenes sang», skrevet i eksil under andre verdenskrig, hyller han bakkemannskapet og soldatene som gjorde de allierte pilotene i stand til å kjempe i luften:

Som himmelens kamper av solskinn og regn / gir grøde til jorden dernede, / skal flygerens strid gjennom himmelens egn / gi jorden tilbake dens glede. / Det håp som blir pløyd i en Spitfires spor / skal bølge som frihet på hjemlandets jord! [12]

Nordahl Grieg hadde hatt mye å skrive dikt om fra krigen mot Ukraina. Et av de fineste menneskene jeg har møtt på leveransene ved fronten, er Valerij. Han var gartner før krigen. Han er en mild og vennlig kjempe i femtiårene, og han har ikke sett familien sin på tre år. Nå er han snikskytter.

En natt, noen dager før jeg sist traff ham, lå laget hans i posisjon og lyttet til russisk samband. Det knitret: «Nå sendes to frem.» Og så kom de: to russiske soldater, apatisk vaggende gjennom sølen, rett mot stillingene der alle visste at det lå en snikskytter. Valerij skjøt to skudd. Det ble stille en halvtime. Så sambandet igjen: to nye frem. De kom, og han skjøt. En ny pause, før to nye dukket opp. Og han skjøt igjen.

Da han fortalte meg dette, ventet jeg på et eller annet i ansiktet hans, sinne, avsky, oppgitthet. Det kom ikke. «Det eneste jeg ville her i livet, var å plante blomster», sa han. «Nå dreper vi hundrevis av russere i måneden. De sendes til oss som kanonføde. Og jeg føler ingenting.»

Jeg vet ikke hva som er verst. Det som er gjort med de russiske soldatene som beordres frem to og to, av likegyldige offiserer som bruker dem til å tømme magasinet til ukrainske snikskyttere. Eller det som er gjort med gartneren, som har måttet slutte å føle for å holde ut jobben få av oss ville klart å gjøre. Begge deler er Russlands ansvar. Og begge deler er det også opp til oss å gjøre noe for å få en slutt på.

Avstanden er stor mellom å anerkjenne tragedien og å la den lamme deg. Men her er folk ulike: Det finnes en dyp og ærlig pasifisme, som koster den som bærer den noe. Men det finnes også en form for pasifisme, eller motstand mot maktbruk, som ligner mer på bekvemmelighet, og heller uttrykker et ønske om å slippe ubehaget ved å være medansvarlig.

Historikeren Serhii Plokhy, professor i ukrainsk historie ved Harvard, beskriver krigen som både gammeldags og ny. Gammeldags fordi den i kjernen er en imperialistisk krig om territorium, ny fordi den utkjempes i et helt nytt internasjonalt landskap, under trusselen fra atomvåpen, en oppløst etterkrigsorden og en gjenoppblomstring av populistisk nasjonalisme. Mens den for Ukraina først og fremst er en eksistensiell kamp, en kamp for egen eksistens. [13] Kanskje er det det som gjør den så vanskelig for et norsk publikum, den passer ikke inn i noen av våre vanlige kategorier. Dette er ikke en borgerkrig, heller ikke en postkolonial konflikt. Krigen mot Ukraina er Europas største militære konflikt siden 1945, og den utkjempes om retten til å være fri og til å kunne velge selv.

Plokhy kaller det russiske imperiet for en historisk prosess som nå er inne i sitt siste kapittel. En imperie-oppløsning som begynte under første verdenskrig, og nå, helt naturlig, fullfører seg selv. Spørsmålet er bare til hvilken pris, og hvem som betaler.

Akkurat nå betaler ukrainerne. Og de spør oss bare om én ting: at vi gir dem det de trenger for å forsvare seg.

Serhij Kiral, den stillferdige reformpolitikeren i Lviv, sa til meg at bare full seier kan gi en varig fred. Han ønsker ikke krig, og kjenner seg ikke hjemme i den. Men han har levd lenge nok med trusselen fra Russland til å vite at det ikke finnes noen halvvei til fred.

Jeg tror han dessverre har rett i det. Historikeren Timothy Snyder sa noe lignende da han vitnet for den amerikanske kongressen høsten 2024: Russland bør tape denne krigen, selv om alt du bryr deg om, er Russland; den eneste måten europeiske imperier har blitt rettsstater på, er ved å tape sin siste imperiekrig. [14] Og derfor tror jeg at selve forutsetningen for å kunne yte motstand, er å akseptere hva en forsvarskrig faktisk innebærer. Ukrainerne, som Serhij, og som alle de andre jeg har møtt og pratet med på disse turene, ble tvunget til å gjøre det da Russland angrep dem. Det er annerledes for oss nordmenn. Vi kan velge å se bort, eller velge å gi våre europeiske naboer varmeovner og moralsk støtte, og håpe at noen andre tar seg av resten.

Eller vi kan akseptere at krig innebærer å kjempe mot en fiende som ønsker å drepe deg. Det siste innebærer at vi erkjenner og aksepterer at våpen og utstyr som vi sender, bidrar til å redde liv, men også at de faktisk tar liv. Vi kan velge å innse at veien til en varig fred i Ukraina går gjennom russisk militært nederlag, slik veien til fred i Europa i 1945 gikk gjennom alliert seier. Som for Serhij handler det om å gjøre en ganske nøktern og ærlig analyse av hva som faktisk kreves.

Noen aksepterer nødvendigheten av å kjempe tilbake med en gang, og stiller seg opp i køen allerede samme dag. Men mange må antakelig bruke tid på å ta en slik erkjennelse inn over seg. Og det er kanskje bare sunt at det skjer med en viss motvillighet.

Giveren av de ti millionene vi ble nødt til å takke nei til, kom forresten tilbake til oss noen måneder senere, utpå våren 2026. Han hadde fått tenkt på det, gått gjennom de moralske argumentene en gang til, og nå hadde han ombestemt seg. Han ville donere penger til militær motstand likevel. Pengene ble innbetalt til banken som våget å huse oss da få andre turte: Fana Sparebank.

Sparebanken Norge fulgte siden opp med ti millioner, de også. Kraftselskapet Eviny og en lang rekke energiprodusenter sender kjøretøy til ukrainske soldater. Og Spleis? En av eierne ble med Fritt Ukraina på leveranse. Møtte soldatene. Så dem i øynene. Og styret snudde. Siden er millioner samlet inn i deres navn. De skjønte det, alle sammen, hva dette faktisk handler om, og tok et modig valg. [15]

